Title: Príloha č
Author: vladimir.blaho
Last saved by: Chudá Viera
Company: Infovek

Správa zo zahraničnej pracovnej cesty- Výbor pre vzdelávanie 
Rady EÚ

1. Účastník ZPC:
 	
PhDr. Kristína Vaníková

Ministerstvo školstva, vedy, výskumu a športu, Sekcia medzinárodnej spolupráce, európskych záležitostí a celoživotného vzdelávania, Odbor európskych vzťahov a celoživotného vzdelávania, Černyševského 27, štátny radca, anglický jazyk a nemecký jazyk

2. Zahraničná pracovná cesta:

Belgicko, Brusel, 14.4.-15.4.2014, Rada EÚ, JUSTUS LIPSIUS BUILDING
Rue de la Loi 145, 1048 BRUSSELS

Zasadnutie výboru Rady EÚ pre vzdelávanie (EDUC). Cestovné náklady sú financované EÚ. Pobytové a iné výdavky MŠVVaŠ.

3. Rámcový program pobytu:

13.4.2014  	12:00 	odchod do Viedne z autobusovej stanice Mlynské Nivy
		13:00	príchod na letisko Schwechat
		15:10	odlet do Bruselu
		17:00	prílet do Bruselu
14.4.2014	9:00	vybavenie kartičky pre vstup do budovy
		10:00	zasadnutie Výboru pre vzdelávanie 
		17:30	koniec zasadnutia EDUC
15.4.2014	10:00	druhá časť zasadnutia EDUC
		17:00	koniec zasadnutia EDUC
		17:30	cesta na letisko Brusel
		20:00	odlet z Bruselu
		21:33	prílet do Viedne
		22:30	odchod do Bratislavy
		23:30	príchod do Bratislavy		

4. Stručný priebeh rokovaní:

1.Schválenie agendy

Na úvod stretnutia privítalo grécke predsedníctvo účastníkov zasadnutia Výboru pre vzdelávanie EDUC. Agenda zasadania bola schválená bez pripomienok.

2. Informácie predsedníctva 

Rokovanie Výboru pre vzdelávanie viedla Athina Plessa-Papadaki z gréckeho ministerstva školstva. Na úvod informovala o podujatiach, ktoré boli organizované, napr. konferencia z 26. marca, ktorá sa týkala kvality OVP. PRES tiež informovalo, že v júni budú prezentované špecifické odporúčania ČS.  21. mája sa v Aténach uskutoční zasadnutie GR pre vysokoškolské vzdelávanie, na ktoré budú pozvaní dvaja delegáti z každého ČŠ. 16.-17. júna sa bude v Aténach konať konferencia o predškolskom vzdelávaní. 

3.Informácie Komisie

COM informovala o programových dokumentoch externých finančných nástrojov pre  vonkajšiu dimenziu programu Erasmus+, ktoré musia prejsť procedúrou strategického dialógu COM s EP. Po nej budú predložené programovým výborom a následne budú tieto zdroje môcť byť využité v programe Erasmus+.

4.Návrh záverov Rady o efektívnom vzdelávaní učiteľov = 8096/14 EDUC 101 SOC 213

Vzdelávanie učiteľov by sa malo považovať za neoddeliteľnú súčasť širšieho cieľa politiky, ktorým je zvýšiť atraktívnosť a kvalitu učiteľského povolania. Počiatočné vzdelávanie učiteľov by malo poskytovať učiteľom všetky základné kompetencie potrebné na kvalitnú výučbu a stimulovať  motiváciu na získavanie a  obnovovanie kompetencií počas celej ich kariéry. Priebežný profesijný rozvoj učiteľov by mal zabezpečiť, aby sa učitelia priebežne vzdelávali v oblasti nových a inovačných spôsobov výučby vrátane spôsobov založených na nových technológiách. 

Diskusia
FR a UK vyjadrili všeobecné výhrady voči textu. SI vyjadrilo menšie pripomienky k ods. 4 str.5,  požadovalo zdôraznenie spolupráce s ostatnými inštitúciami. Pre niektoré delegácie bol text návrhu záverov uspokojivý (FR, CZ), hoci FR požadovalo objasnenie významu ods.5 str.6 a argumentovalo príliš silným významom slova štandard. SE vo všeobecnosti podporilo návrh záverov, avšak kvôli nejasnosti na str. 3 ods.4 navrhli zmeniť formuláciu „zručnosti a postoje“ na „zručnosti a schopnosti“, v čom ich podporilo aj ES, RO, IT, HR a IE. DE vyjadrilo všeobecnú pripomienku, že niektoré časti textu obsahujú príliš dlhé formulácie a vety, čo potom spôsobuje problém pri prekladoch do jednotlivých jazykov. PT požadovalo zjednodušenie textu na str.6 ods.6. 

Revidovaný text na základe pripomienok členských štátov bol  prediskutovaný nasledujúci deň. FR žiadalo špecifikáciu profesionálneho a osobného blahobytu učiteľov (podobne NL) (str.3 ods.1).

Záver: Výboru pre vzdelávanie sa po ďalších dvoch kolách diskusie podarilo dospieť ku konsenzu v otázke návrhu záverov Rady o efektívnom vzdelávaní učiteľov. Dokument bude v rámci štandardnej procedúry predložený Výboru stálych zástupcov a Rade ministrov na schválenie.

5.Návrh záverov Rady o viacjazyčnosti a rozvoji jazykových kompetencií = 8097/14 EDUC 102 SOC 214 CULT 40

Na účely dokumentu sa prvým jazykom rozumie hlavný vyučovací jazyk, druhým jazykom je prvý vyučovaný „cudzí jazyk“ a tretím jazykom „druhý vyučovaný cudzí jazyk“. PRES po obavách mnohých delegácií upustilo od myšlienky referenčnej hodnoty a došlo aj k premenovaniu dokumentu.  Zmeny v dokumente spôsobili, že miesto referenčnej hodnoty sa už hovorí len o celoeurópskom prieskume jazykových kompetencií, ktorý by mal ukázať, koľko študentov 14, 15, prípadne šestnásťročných ovláda druhý jazyk na úrovni samostatného užívateľa (B1) v počúvaní, čítaní, písaní a hovorení. Komisia sa ďalej vyzýva, aby v spolupráci s ČŠ a Eurostatom preskúmala spôsoby doplnenia existujúcich EÚ dát o počte žiakov študujúcich 2 cudzie jazyky na konci základnej školy.

Diskusia
Viaceré štáty vyjadrili prekvapenie z nového návrhu záverov (FR, CZ, PL, FI). FR požadovalo objasnenie str.7 ods.2, či údaje získané ohľadom tretieho jazyka sú povinné alebo voliteľné. Ďalej konštatovalo vysoké náklady v súvislosti s realizáciou (podobne IE), avšak vo všeobecnosti vyjadrilo podporu zmenám v texte. PL sa obáva spôsobov zaistenia porovnateľnosti údajov a požadovalo odkaz na ET 2020, rovnako aj detailnejší opis spôsobu využitia národných údajov (podobne IE, LV). Viacero ČŠ (HU, PL, FI, UK, NL, EE) požadovalo zachovať odkaz na budúcu referenčnú hodnotu. COM na záver prvého kola diskusie zdôraznila potrebu kompromisného riešenia a tiež voľbu členských štátov, či sa zúčastnia prieskumu, alebo využijú národné údaje.

Diskusia pokračovala po úprave dokumentu predsedníctvom. LU potrebuje, aby sa poznámka pod čiarou 14 presunula na str. 5. Pokiaľ ide o vyučovanie druhého CJ, HU má preferenciu, aby sa zmienka o nižšom stredoškolskom vzdelaní nahradila vekom (podobne BE, CZ, SI, AT, LV). SK a NL vyjadrili v tejto otázke flexibilitu.  IE naďalej drží svoju výhradu, musí mať záruku, že bude môcť využiť svoje národné údaje (podobne UK). Náklady pre školy by  podľa UK mali byť minimálne. CY potrebuje záruku o čo najväčšej porovnateľnosti údajov. LT navrhlo vypustiť zmienku o kolektívnom hodnotení jazykových kompetencií v ods.1 na str.4. (podobne SK). DE vidí naďalej problémy s porovnateľnosťou údajov. Požaduje doplniť aspekt dobrovoľnosti účasti na prieskume (podobne AT). HR podporuje text, ale nebálo by sa byť ambicióznejší (podobne COM). Viacero delegácií drží svoje všeobecné výhrady na preskúmanie. 

Záver: PRES významne zmenilo tento dokument, ktorý miesto o referenčnej hodnote hovorí už len o viacjazyčnosti a rozvoji jazykových kompetencií. Zorganizovať by sa mal celoeurópsky prieskum jazykových kompetencií, ktorý by mal ukázať, koľko študentov 14, 15, prípadne šestnásťročných ovláda druhý jazyk na úrovni samostatného užívateľa (B1) v počúvaní, čítaní, písaní a hovorení. Text bude sfinalizovaný na najbližšom zasadaní Výboru.

6. Návrh záverov Rady o zabezpečení kvality na podporu vzdelávania a odbornej prípravy       = 8098/14 EDUC 103 SOC 215

Zabezpečenie  a posilňovanie kvality by mali poskytovať podporu reformám systémov vzdelávania a odbornej prípravy v súlade s národnými a európskymi reformnými programami. Existuje značná škála možností pre uplatnenie efektívnejších prístupov k zabezpečeniu kvality na všetkých stupňoch vzdelávania a odbornej prípravy. ČŠ sú vyzvané rozvíjať a podporovať kultúru kvality v oblasti vzdelávania a odbornej prípravy v záujme zvýšenia kvality vedomostí, zručností a kompetencií, ktoré nadobúdajú študenti. 

Diskusia

FI požadovalo objasnenie na str.7 ods. 2 týkajúceho sa prepojenia národných kvalifikačných rámcov a zabezpečenia kvality, čo podporilo aj SE. HR naopak argumentovalo, že formulácia je jasná a odkaz na kvalifikačný rámec by mal zachovaný. HU navrhlo z ods.4 str.8 odstrániť odkaz na procesy akreditácie (podobne ako FR, CZ) a nahradiť ich odkazom na zabezpečenie kvality. DE vyslovilo nespokojnosť s textom, požadovalo aby boli princípy na str.7 formulované kratšie a jasnejšie. Viacero ČŠ navrhlo odstrániť názov „Pathfinder Group“ z ods. 3 str.8. FR, DE, PT a EE sa vyjadrili za reformuláciu alebo odstránenie ods.7 na str.6.

Diskusia pokračovala po úprave dokumentu predsedníctvom. FR nesúhlasí s ods. 7 str.6 o zriadení  a cezhraničnom využití registrov agentúr zabezpečenia kvality  pre všetky formy a úrovne vzdelávania (podobne DK, FI, DE, CZ, NL). PL navrhuje doplniť do ods. 3 str.4 odkaz na hodnotenie programov VŠ vzdelávania v rámci akreditácie (podobne PL). SE, HR, LU a ES podporujú text v predloženom znení a obávajú sa ďalšieho oslabenia jeho ambicióznosti. BE požiadalo vypustiť z ods. 1b str.7 zmienku o súlade s existujúcimi rámcami zabezpečenia kvality. NL nesúhlasí  s referenciou na neformálne prostredie a neformálne vzdelávanie v celom dokumente, ktoré sa vyskytuje v súvislosti s  OVP. 
Niektoré delegácie potrebujú viac času na konzultácie o  novej verzii dokumentu, preto majú všeobecné výhrady na preskúmanie dokumentu.  

Záver: Delegácie v ďalších dvoch čítaniach diskutovali o návrhu záverov Rady o zabezpečení kvality na podporu vzdelávania a odbornej prípravy. Viacerým ČŠ robí problémy referencia o cezhraničnom využití registrov agentúr zabezpečenia kvality  pre všetky formy a úrovne vzdelávania.

7. Rôzne

SE delegát pozval členov výboru na rozlúčkový koktail po výbore 28.4. DE vyjadrilo obavy z možnej narastajúcej administratívnej záťaže v súvislosti s budovaním portálu youthwiki a požiadavkami na ČŠ ohľadne dodávania informácií pre Eurydice.  Podobne aj SI, AT, FR, NL. COM informovala, že údaje začnú byť zbierané v roku 2015. Medzitým COM komunikuje s národnými jednotkami Eurydice prostredníctvom dotazníkov o budúcich úlohách. Na záver sa rozlúčil sa kolega zastupujúci CZ.

5. Zhrnutie:

Na siedmom zasadaní Výboru pre vzdelávanie počas gréckeho  predsedníctva pokračovala diskusia k rozpracovaným dokumentom, ktoré budú predložené na májovú Radu ministrov. COM informovala o programových dokumentoch externých finančných nástrojov pre  vonkajšiu dimenziu programu Erasmus+, ktoré musia prejsť procedúrou strategického dialógu COM s EP. Po nej budú predložené programovým výborom a následne budú tieto zdroje môcť byť využité v programe Erasmus+. Výboru pre vzdelávanie sa po ďalších dvoch kolách diskusie podarilo dospieť ku konsenzu v otázke návrhu záverov Rady o efektívnom vzdelávaní učiteľov. Dokument bude v rámci štandardnej procedúry predložený Výboru stálych zástupcov a Rade ministrov na schválenie. PRES významne zmenilo druhý dokument, ktorý miesto o referenčnej hodnote hovorí už len o viacjazyčnosti a rozvoji jazykových kompetencií. Zorganizovať by sa mal celoeurópsky prieskum jazykových kompetencií, ktorý by mal ukázať, koľko študentov 14, 15, prípadne šestnásťročných ovláda druhý jazyk na úrovni samostatného užívateľa (B1) v počúvaní, čítaní, písaní a hovorení. Delegácie v ďalších dvoch čítaniach diskutovali o návrhu záverov Rady o zabezpečení kvality na podporu vzdelávania a odbornej prípravy. Viacerým ČŠ robí problémy referencia o cezhraničnom využití registrov agentúr zabezpečenia kvality  pre všetky formy a úrovne vzdelávania. Text oboch návrhov bude sfinalizovaný na najbližšom zasadaní Výboru.

7.   Prehľad prinesenej dokumentácie a miesto jej uloženia

Revidované verzie návrhov záverov Rady, sú k dispozícii elektronicky.

8.   Osobitne vyhodnotený očakávaný prínos ZPC

Zahraničná pracovná cesta splnila účel v plnom rozsahu.

9.    Spôsob zverejnenia výsledkov ZPC, prenos získaných informácií

Správa zo ZPC je k dispozícii na intranete, zaslaná na vedomie.

Správu vypracoval:. Kristína Vaníková (MŠVVŠ SR), PhDr. Ivan Hromada, PhD. (SZ SR Brusel)

Dátum: 16.4.2014

Správu schválil: Mgr. Ivar Štaffa

Poznámka:
Správu zo ZPC je potrebné vypracovať do 10 dní od jej ukončenia a predložiť na Sekciu medzinárodnej spolupráce